b'\n_START_ARTICLE_\nBrewerin\xe2\x80\x93Dobsonin kiertoliike\n_START_PARAGRAPH_\nBrewerin\xe2\x80\x93Dobsonin kiertoliike on hidas Maan ilmakeh\xc3\xa4ss\xc3\xa4 tapahtuva kiertoliike, joka kuljettaa ilmaa alailmakeh\xc3\xa4st\xc3\xa4 yl\xc3\xa4ilmakeh\xc3\xa4\xc3\xa4n ja tropiikista kohti napa-alueita. Mallin esittiv\xc3\xa4t ensimm\xc3\xa4isin\xc3\xa4 Alan Brewer (1949) ja Gordon Dobson (1956), tosin Dobson oli uumoillut t\xc3\xa4llaisen kiertoliikkeen olemassaoloa jo vuonna 1929. Edellinen k\xc3\xa4ytti sit\xc3\xa4 vesih\xc3\xb6yryn, j\xc3\xa4lkimm\xc3\xa4inen otsonin jakauman selitt\xc3\xa4miseen. Tropiikissa ilma nousee aluksi troposf\xc3\xa4\xc3\xa4rist\xc3\xa4 stratosf\xc3\xa4\xc3\xa4riin, jossa se kulkeutuu kohti napoja. Korkeammilla leveysasteilla ilma alkaa laskeutua takaisin alailmakeh\xc3\xa4\xc3\xa4n._NEWLINE_Tropiikissa alailmakeh\xc3\xa4st\xc3\xa4 yl\xc3\xb6sp\xc3\xa4in nouseva ilmavirtaus on hyvin hidas: sen nopeus on vain noin 20\xe2\x80\x9330 metri\xc3\xa4 p\xc3\xa4iv\xc3\xa4ss\xc3\xa4. Suurin osa ilmasta ei koskaan p\xc3\xa4\xc3\xa4se yl\xc3\xa4stratosf\xc3\xa4\xc3\xa4riin, vaan kulkeutuu kohti keskileveysasteita. Stratosf\xc3\xa4\xc3\xa4riss\xc3\xa4 kiertoliike alkaa kuljettaa ilmaa p\xc3\xa4iv\xc3\xa4ntasaajalta kohti napoja. Noin leveysasteilla 30\xc2\xb0N ja 30\xc2\xb0S kiertoliike alkaa v\xc3\xa4hitellen suuntautua j\xc3\xa4lleen alasp\xc3\xa4in. Kiertoliikkeen synnytt\xc3\xa4v\xc3\xa4 mekanismi on monimutkainen. Se ei suoraan johdu auringon l\xc3\xa4mmityksest\xc3\xa4 tropiikissa ja ilman j\xc3\xa4\xc3\xa4htymisest\xc3\xa4 navoilla, kuten voisi olettaa (t\xc3\xa4st\xc3\xa4 aiheutuu Hadleyn solu). Sen sijaan Brewerin\xe2\x80\x93Dobsonin kiertoliikkeen synty liittyy stratosf\xc3\xa4\xc3\xa4rin aaltoliikkeisiin. Kiertoliike tapahtuu talvella: se on melkein olematon kes\xc3\xa4isell\xc3\xa4 pallonpuoliskolla._NEWLINE_Brewerin\xe2\x80\x93Dobsonin kiertoliike on t\xc3\xa4rke\xc3\xa4 mekanismi, jolla erilaiset kaasut kulkeutuvat alailmakeh\xc3\xa4st\xc3\xa4 stratosf\xc3\xa4\xc3\xa4riin. Esimerkiksi otsonia tuhoavat yhdisteet, kuten CFC-yhdisteet, kulkeutuvat yl\xc3\xa4ilmakeh\xc3\xa4\xc3\xa4n juuri t\xc3\xa4m\xc3\xa4n kiertoliikkeen mukana. Toisaalta kiertoliike kuljettaa navoille tropiikissa syntynytt\xc3\xa4 otsonia.'